
Šim dokumentam grozījumu nav
		

I. Vispārīgie jautājumi
1. Noteikumi nosaka nodarbību sarakstu un pārbaudījumu sarakstu sagatavošanas, saskaņošanas, apstiprināšanas un publiskošanas kārtību Latvijas Universitātē (turpmāk – LU).
2. Noteikumos lietoti šādi termini:
2.1. docētājs – akadēmiskā personāla pārstāvis vai viņa aizvietotājs, viesdocētājs, kā arī piesaistītais docētājs, kurš piedalās studiju kursa īstenošanā;
2.2. nodarbība – lekcija, seminārs, praktiskais darbs vai laboratorijas darbs; nodarbības ilgums ir divas kontaktstundas.
3. Noteikumu mērķis ir nodrošināt vienotu studiju procesa plānošanu, nodarbību un pārbaudījumu organizēšanu, kā arī datu uzturēšanu LU informācijas sistēmā (turpmāk – LUIS).
4. Nodarbību un pārbaudījumu plānošanu veic Nodarbību plānošanas sistēmā (Timetabler), kuras darbībai nepieciešamie dati tiek saņemti no LUIS. 
II. Studiju plānošanas vispārīgie principi
5. Nodarbības un studiju programmu kursu pārbaudījumus LU organizē atbilstoši fakultātes dekāna, filiāles vadītāja vai viņa pilnvarotas personas (turpmāk – vadītājs) apstiprinātam sarakstam.
6. Nodarbību sarakstu un pārbaudījumu sarakstu sagatavošana un publiskošana ietver:
6.1. studiju programmu aktualizāciju un studiju plānu ievadīšanu LUIS;
6.2. studējošo aptauju par izvēles studiju kursiem nākamajam akadēmiskajam gadam[footnoteRef:1]; [1:  Studējošo aptaujas mērķis – apzināt izvēles kursu pieprasījumu un noskaidrot, kurus no piedāvātajiem ierobežotās izvēles studiju kursiem iekļaut nākamā akadēmiskā gada nodarbību sarakstā.] 

6.3. nodarbību sarakstu un pārbaudījumu sarakstu plānošanu Nodarbību plānošanas sistēmā;
6.4. sarakstu apstiprināšanu un publiskošanu.
7. Plānojot nodarbības, ievēro LU normatīvos aktus, kas regulē darba laiku pirmssvētku dienās un studiju procesa organizēšanu.
III. Studiju programmu aktualizācija un studiju plānu sastādīšana 
8. Studiju programmas direktors līdz pavasara semestra 10. nedēļas beigām aktualizē studiju programmu nākamajam akadēmiskajam gadam, sagatavo ierobežotās izvēles studiju kursu (B daļas) piedāvājumu un iesniedz dekāna pilnvarotajai personai darbam ar LUIS.
9. Brīvās izvēles studiju kursu (C daļas) piedāvājuma veidošana un īstenošana notiek saskaņā ar LU brīvās izvēles studiju kursu izstrādes, pieteikšanas, īstenošanas un slēgšanas noteikumiem.
10. Dekāna pilnvarotā persona līdz pavasara semestra 12. nedēļas beigām nodrošina studiju plāna ievadi un aktualizāciju LUIS.
11. Ja studiju programmā paredzēta ierobežotas izvēles kursu izvēle, studējošie pavasara semestra 12. nedēļas laikā izvēlas nākamajā akadēmiskajā gadā apgūstamos ierobežotas izvēles studiju kursus.
12. Studiju programmas direktors 13. nedēļas pirmo divu dienu laikā precizē studiju programmas plānu nākamajam akadēmiskajam gadam saskaņā ar studējošo aptaujas rezultātiem, atceļot tos kursus, uz kuriem nav pieteicies nepieciešamais studējošo skaits. Dekāna pilnvarotā persona darbam ar LUIS izdara nepieciešamās korekcijas LUIS.
13. Ja studējošie nav izdarījuši izvēli noteiktajā termiņā vai studiju programmā nav paredzēta attiecīgā izvēles kārtība, lēmumu par īstenojamajiem ierobežotās izvēles studiju kursiem pieņem studiju programmas direktors.
IV. Nodarbību sarakstu un pārbaudījumu sarakstu plānošana
14. Nodarbību plānotāji pavasara semestra 14. nedēļā un rudens semestra 9. nedēļā organizē docētājiem aptauju par darba grafiku nākamajam studiju semestrim, nosakot aptaujas aizpildīšanas termiņu līdz divām nedēļām. Aptauju Nodarbību plānošanas sistēmā nosūta docētājiem, kuriem nodrošināta piekļuve sistēmai.
15. Vadītājs nodrošina citu fakultāšu īstenoto studiju kursu pasūtīšanu un docēšanas saskaņošanu atbilstoši rīkojumā “Par Latvijas Universitātes savstarpējiem norēķiniem” noteiktajai kārtībai un termiņiem.
16. Nodarbību plānotājs:
16.1. saskaņo nodarbību un pārbaudījumu laiku un vietu ar docētājiem un sagatavo nodarbību un pārbaudījumu sarakstus Nodarbību plānošanas sistēmā. Docētāji elektroniskajā vidē apliecina piekrišanu nodarbību un pārbaudījumu plānojumam;
16.2. saskaņo telpu piesaisti nodarbībām ar atbilstošās ēkas vai struktūrvienības telpu pārvaldnieku.
17. Vadītājs apstiprina nodarbību un pārbaudījumu sarakstus, tos publiskojot Nodarbību plānošanas sistēmā. 
V. Sarakstu publiskošana
18. Nodarbību un pārbaudījumu sarakstu pieejamību Nodarbību plānošanas sistēmā nodarbību plānotājs nodrošina līdz attiecīgā semestra reģistrācijas nedēļas sākumam. Sarakstu attēlošanu LU tīmekļvietnē www.lu.lv ne vēlāk kā reģistrācijas nedēļas pirmajā dienā nodrošina ITS.
19. Ja pārbaudījuma norises laiks vai vieta nav noteikta līdz nodarbību saraksta publiskošanai, informāciju par pārbaudījumu Nodarbību plānošanas sistēmā un LU tīmekļvietnē publisko ne vēlāk kā četras kalendārās nedēļas pirms attiecīgā pārbaudījuma norises.
20. Piekļuvi Nodarbību plānošanas sistēmā publicētajiem nodarbību un pārbaudījumu sarakstiem studējošajiem un docētājiem nodrošina ar saiti LUIS lietotāja profilā.
VI. Izmaiņas nodarbību un pārbaudījumu sarakstos
21. Izmaiņas nodarbību sarakstā vai pārbaudījumu sarakstā pēc to apstiprināšanas izdara tikai ar vadītāja saskaņojumu.
22. Nodarbību plānotājs nodrošina izmaiņu atspoguļošanu Nodarbību plānošanas sistēmā, kā arī informācijas nodošanu studējošajiem, docētājiem un citām iesaistītajām personām. Nodarbību plānošanas sistēma nodrošina automātisku paziņojumu nosūtīšanu attiecīgajiem studējošajiem un docētājiem.

